### NN 152/2022 (23.12.2022.), Presuda Visokog upravnog suda Republike Hrvatske poslovni broj: Usoz-86/22-9 od 28. studenoga 2022.

VISOKI UPRAVNI SUD REPUBLIKE HRVATSKE

2404

PRESUDA

Visoki upravni sud Republike Hrvatske u vijeću sastavljenom od sutkinja toga suda Ljiljane Karlovčan-Đurović, predsjednice vijeća, Senke Orlić-Zaninović, Gordane Marušić-Babić, Blanše Turić i mr. sc. Inge Vezmar Barlek, članica vijeća, uz sudjelovanje više sudske savjetnice Ivane Mamić Vuković, zapisničarke, u postupku ocjene zakonitosti općeg akta u povodu zahtjeva S. d.o.o., Z. i T. V. d.o.o., Z., koje zastupa S. P. iz Zajedničkog odvjetničkog ureda P., G., V., K., I., F., M. iz R., na sjednici vijeća održanoj 28. studenoga 2022.

presudio je

Ukida se Odluka o nerazvrstanim cestama i javnoprometnim površinama na području Grada Opatije (»Službene novine Primorsko-goranske županije« 31/21.).

Obrazloženje

1. Podnositelji su podnijeli zahtjev za ocjenu zakonitosti odredbi članka 24. stavka 1., članka 27. stavka 2. i 3. Odluke o nerazvrstanim cestama i javnoprometnim površinama na području Grada Opatije (»Službene novine Primorsko-goranske županije« 31/21., dalje: Odluka).

2. Navode da je na temelju osporene Odluke doneseno rješenje Upravnog odjela za komunalni sustav i zaštitu okoliša, klasa: UP/I-340-01/22-01/35, urbroj: 2170-12-06/05-04-22-2 od 25. travnja 2022. godine. Navedeno rješenje primljeno je od strane S. d.o.o. dana 4. svibnja 2022., a od strane T. V. d.o.o. istog dana, 4. svibnja 2022. Zahtjev je ovome Sudu podnesen dana 27. svibnja 2022., dakle u roku od 30 dana od dana dostave spornog rješenja.

3. Podnositelji navode da su odredbe članka 24. stavka 1. i članka 27. stavka 2. i 3. Odluke u suprotnosti sa Zakonom o cestama (»Narodne novine«, broj: 84/11., 18/13., 22/13., 54/13., 148/13., 92/14., 110/19. i 144/21., u daljnjem tekstu: ZOC).

4. U prijedlogu iznose niz razloga iz kojih smatraju da su navedene odredbe u suprotnosti sa ZOC-om. U ovoj odluci neće se detaljno navoditi svi razlozi podnositelja zbog načina na koji je predmet riješen.

5. Zahtjev za ocjenu zakonitosti dostavljen je donositelju akta, Gradskom vijeću Grada Opatije. Na navode zahtjeva nije se očitovao donositelj, već pročelnik Upravnog odjela za komunalni sustav i zaštitu okoliša. U svom očitovanju u bitnome navodi da je Odluka donesena sukladno zakonu te predlaže da se zahtjev odbije.

6. U postupku ocjene zakonitosti navedenih odredaba Odluke, Sud je izvršio uvid u cijelu Odluku. Odluka je donesena na temelju članka 109. ZOC-a te članka 59. i 60. Zakona o komunalnom gospodarstvu (»Narodne novine«, broj: 68/18., 110/18., 32/20.) te članka 29. Statuta Grada Opatije (»Službene novine Primorsko-goranske županije«, broj: 25/09., 7/13., 3/18., 5/18. – ispravak, 3/20. i 3/21.). Odluku je donijelo Gradsko vijeće Grada Opatije na sjednici održanoj dana 13. prosinca 2021., a objavljena je u »Službenim novinama Primorsko-goranske županije« 31/21.

7. Odredba članka 109. ZOC-a odnosi se na zaštitu nerazvrstanih cesta te je navedena odredba valjani pravni osnov za donošenje osporenih odredbi, međutim odredba članka 109. ZOC-a nije pravni temelj za donošenje Odluke o nerazvrstanim cestama i javnoprometnim površinama.

8. Pravni temelj za donošenje Odluke o nerazvrstanim cestama je odredba članka 107. stavka 3. ZOC-a, koja daje ovlaštenje predstavničkom tijelu za donošenje općeg akta. Isto tako, ni odredbe članka 59. i 60. Zakona o komunalnom gospodarstvu nisu valjani pravni temelj za donošenje Odluke o nerazvrstanim cestama. Niti statutarna odredba članka 29., kojom je propisana nadležnost Gradskog vijeća Grada Opatije, ne daje osnovu za donošenje sporne Odluke.

9. Kako je jedini pravni temelj za donošenje sporne Odluke odredba članka 107. stavak 3. ZOC-a, trebalo je navedenu Odluku u cijelosti ocijeniti nezakonitom temeljem odredbe članka 86. stavka 3. Zakona o upravnim sporovima (»Narodne novine« 20/10., 143/12., 152/14., 94/16. – odluka Ustavnog suda Republike Hrvatske, 29/17.).

10. Navedeno ne znači da zakonodavac nije ovlastio predstavničko tijelo da uređuje zaštitu nerazvrstanih cesta.

11. Naime, prema članku 109. stavku 2. u vezi s člankom 49. stavkom 1. ZOC-a ovlaštena je jedinica lokalne samouprave da uređuje zaštitu nerazvrstanih cesta, u koju, među ostalim ulazi i određivanje naknade za prekomjernu uporabu nerazvrstanih cesta.

Poslovni broj: Usoz-86/22-9
 Zagreb, 28. studenoga 2022.

Predsjednica vijeća
 Ljiljana Karlovčan-Đurović, v. r.